Ιωάννης του Λουξεμβούργου (1921-2019)

Ο Ιωάννης (1921-2019), ήταν Μέγας Δούκας του Λουξεμβούργου (12 Δεκ. 1964 - 7 Οκτ. 2000). Υπήρξε γιος του Φελίξ πρίγκιπα των Βουρβόνων-Πάρμας και της Καρλόττας του Νασσάου, Μεγάλης Δούκισσας του Λουξεμβούργου. 

Γεννήθηκε στις 5 Ιανουαρίου 1921 στο Λουξεμβούργο, όπου σπούδασε στην πρωτοβάθμια εκπαίδευση. Τη δευτεροβάθμια εκπαίδευση την ολοκλήρωσε στο Ampleforth College, UK. Το 1939 ορίστηκε διάδοχος. Όταν στις 10 Μαΐου 1940 οι Γερμανοί εισέβαλλαν στο Λουξεμβούργο, η οικογένειά του που είχε ειδοποιηθεί, έφυγε την προηγούμενη νύχτα για το Παρίσι και μετά για τη Νέα Υόρκη. Ο Ιωάννης σπούδασε Νομικές και Πολιτικές Επιστήμες στο Université Laval, Quebec. Εκπαιδεύτηκε στο Βρετανικό Στρατό στο Aldershot ως υπολοχαγός ως το 1943. Αποβιβάστηκε στη Νορμανδία στις 11 Ιουνίου 1944 και πήρε μέρος στη Μάχη της Caen και την απελευθέρωση των Βρυξελών. Στις 10 Σεπτεμβρίου έλαβε μέρος στην απελευθέρωση του Λουξεμβούργου και μετά προωθήθηκε στο Arnhem και στην εισβολή στη Γερμανία. Μετά τον πόλεμο έγινε συνταγματάρχης των Γρεναδιέρων της Βρετανίας.

Όταν η μητέρα του Καρλόττα  παραιτήθηκε στις 12 Νοεμβρίου 1964, έγινε Μέγας Δούκας του Λουξεμβούργου ως τις 7 Οκτωβρίου 2000. Μετά την παραίτησή του τον διαδέχθηκε ο γιος του Ερρίκος. Απεβίωσε σε ηλικία 98 ετών στις 23 Απριλίου 2019.

Οικογένεια
Στις 9 Απριλίου 1953 παντρεύτηκε την Ζοζεφίν-Σαρλότ των Βέττιν της Σαξονίας-Κόμπουργκ & Γκότα, κόρη του Λεοπόλδου Γ΄ του Βελγίου. Έχουν τα εξής παιδιά:
 Μαρί-Αστρίντ (γεν. 17 Φεβρ. 1954), που παντρεύτηκε τον Καρλ-Κριστιάν-Μάρκους ντ’ Αβιάνο, αυτοκρατορικό πρίγκιπα και αρχιδούκα της Αυστρίας του οίκου Λωρραίνης-Αψβούργων (είναι εγγονός του Καρόλου, αυτοκράτορα της Αυστρίας και βασιλιά της Βοημίας και της Ουγγαρίας-Κροατίας).
 Ερρίκος (γεν. 16 Απρ. 1955) που τον διαδέχθηκε. Παντρεύτηκε την Maria-Teresa Mestre. Παιδιά: Γκιγιώμ διάδοχος, Φέλιξ, Λουίς, Αλεξάντρα, Σεμπαστιέν.
 Ιωάννης (γεν. 15 Μαΐου 1957), που παντρεύτηκε πρώτα την Helene Vestur και έκανε παιδιά και μετά το διαζύγιό τους παντρεύτηκε την Diane de Guerre. Φέρουν τον τίτλο του πρίγκιπα του Νάσσαου.
 Μαργαρίτα (γεν. 15 Μαΐου 1957), που παντρεύτηκε τον πρίγκιπα Νικόλαο του Λίχτενσταϊν, γιο του Φρανζ-Ζόζεφ Β’ πρίγκιπα του Λίχτενσταϊν και έχουν παιδιά.
 Γουλιέλμος (γεν. 1 Μαΐου 1963), που παντρεύτηκε τη Σιβύλλα Βάιλερ (δισεγγονή του Αλφόνσου ΙΓ΄ των Βουρβόνων βασιλιά της Ισπανίας και εγγονή της Ελληνίδας καλλονής Αλίκης Διπλαράκου) και έχουν παιδιά. Φέρουν τον τίτλο του πρίγκιπα του Νάσσαου.

Ο Κάρλος-Χούγκο δούκας της Πάρμας έκρινε το γάμο του Ερρίκου με την Maria-Teresa Mestre άνισο και επίσης τον γάμο του Ζαν με την Helene Vestur. Τότε ο Ιωάννης δήλωσε ότι αποποιείται τον τίτλο του δούκα της Πάρμας.

Το διάταγμα του 1995 ορίζει πως οι άρρενες απόγονοι εγκεκριμένων γάμων θα εκφωνούνται ως Βασιλικές Υψηλότητες και πρίγκιπες του Νάσσαου, ενώ οι απόγονοι μη εγκεκριμένων γάμων ως κόμητες του Νάσσαου.

Τιμές και διακρίσεις 
Έχει τιμηθεί με 5 διακρίσεις στη χώρα του και με 31 διακρίσεις από άλλες χώρες. Η Ελλάδα του απένειμε τον μεγαλόσταυρο του Τάγματος του Σωτήρος.

Εξωτερικοί σύνδεσμοι 

 Οίκος του Μεγάλου Δούκα του Λουξεμβούργου
 Επίσημος ιστότοπος της Οικογένειας του Μεγάλου Δούκα του Λουξεμβούργου

Ιωάννης
Ιωάννης
Ιωαννης
Μεγαλόσταυρος του Τάγματος του Σωτήρος